Alueiden komitean lausunto aiheesta "Ehdotus neuvoston päätökseksi Euroopan pakolaisrahaston perustamisesta"

(2000/C 317/02)

ALUEIDEN KOMITEA, joka

ottaa huomioon komission ehdotuksen neuvoston päätökseksi Euroopan pakolaisrahaston perustamisesta (KOM(1999) 686 lopull. - 1999/0274 CNS),

ottaa huomioon neuvoston 6. maaliskuuta 2000 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon puheenjohtajansa 30. maaliskuuta 2000 komitean työjärjestyksen 39 artiklan nojalla tekemän päätöksen antaa lausunnon valmistelu valiokunta 5:n "Sosiaalipolitiikka - Kansanterveys - Kuluttajansuoja - Tutkimus - Matkailu" tehtäväksi,

ottaa huomioon 18. marraskuuta 1999 antamansa lausunnon aiheesta "Ehdotus neuvoston päätökseksi yhteisön toimintaohjelmasta pakolaisten integroitumisen edistämiseksi" (CdR 347/99 fin)(1),

ottaa huomioon 18. marraskuuta 1999 antamansa lausunnon aiheesta "Muuttovirrat Euroopassa" (CdR 227/99)(2),

ottaa huomioon Eurooppa-neuvoston Tampereella 15. ja 16. lokakuuta 1999 pidetyssä kokouksessa esittämän kehotuksen laatia säännöksiä hätätilanteista, joissa jäsenvaltioihin saapuu suuri joukko pakolaisia, siirtymään joutuneita henkilöitä ja turvapaikanhakijoita,

ottaa huomioon valiokunta 5:n huhtikuun 18. päivänä 2000 hyväksymän lausuntoluonnoksen CdR 80/2000 rev., jonka esittelijä oli Anthony Vesey (IRL, AE),

JA KATSOO, ETTÄ

turvapaikka- ja maahanmuuttoasiat ovat kuuluneet yhteisön toimivaltaan Amsterdamin sopimuksen voimaantulosta lähtien muutetun Euroopan yhteisön perustamissopimuksen IV osaston mukaisesti,

perustamissopimuksen 63 artiklassa säädetään seuraavien toimenpiteiden toteuttamisesta: turvapaikkaa koskevat toimenpiteet Geneven yleissopimuksen ja muiden asiaa koskevien sopimusten mukaisesti, pakolaisia ja muita kotiseudultaan siirtymään joutuneita henkilöitä koskevat toimenpiteet, maahanmuuttopolitiikkaa koskevat toimenpiteet sekä toimenpiteet niiden oikeuksien ja edellytysten määrittelemiseksi, joiden mukaisesti jäsenvaltiossa laillisesti oleskelevat kolmansien maiden kansalaiset saavat oleskella muissa jäsenvaltioissa,

yksittäisille jäsenvaltioille ja niiden paikallis- ja aluehallinnoille pakolaisasioista koituva taakka vaihtelee suuresti valtiosta toiseen,

hyväksyi 14. ja 15. kesäkuuta 2000 pitämässään 34. täysistunnossa (kesäkuun 14. päivän kokouksessa) seuraavan lausunnon.

1. Alueiden komitean kanta päätösehdotukseen

1.1. Alueiden komitea kannattaa Euroopan pakolaisrahaston perustamista, jotta jäsenvaltiot voivat tasoittaa välillään vallitsevat erot suojelua tarvitsevien henkilöiden vastaanottamisessa ja kotouttamisessa.

1.2. Komitea on myös tyytyväinen rahastolle asetettuun viiden vuoden aikakehykseen, sillä se antaa yhteisön politiikan toteutukselle tiettyä yhtenäisyyttä tukikelpoisuuden suhteen sekä parantaa hankkeiden määrärahojen ennustettavuutta ja varainjaon joustavuutta.

1.3. Komitea pitää kuitenkin 26 miljoonan euron määrärahoja riittämättöminä verrattuna jäsenvaltioiden tarpeisiin. Alueiden komitea katsoo kestävien ohjelmien luomisen pakolaisten vastaanoton, kotouttamisen ja vapaaehtoisen paluun aloilla edellyttävän, että rahastolle annetaan sen viiden vuoden toimintajaksoa varten enemmän varoja.

1.4. Komitea pahoittelee syvästi, ettei komission ehdotuksessa kiinnitetä erityistä huomiota paikallis- ja alueyhteisöjen keskeiseen rooliin pakolaisten vastaanotto- ja kotouttamisohjelmien toimeenpanossa.

Lisäksi paikallistasolla saadut kokemukset voivat toimia kasvualustana muihin Euroopan unionin osiin siirrettäville hankkeille. Kyseiset aloitteet tulisikin ottaa huomioon komission ehdotuksessa.

1.5. Komitean mielestä alue- ja paikallisyhteisöillä tulee olla ensisijainen asema kyseisen rahaston hallinnassa, sillä niihin kohdistuvat ensimmäisenä pakolaisten väistämättä tuomat taloudelliset ja sosiaaliset vaikutukset. Näiden yhteisöjen rooli ohjelmien toteutuksessa ja onnistumisessa on ratkaiseva niin pakolaisten ja siirtymään joutuneiden kuin heidät vastaanottavan maan väestön kannalta. Komitea kehottaakin komissiota mainitsemaan kyseiset yhteisöt ehdotuksessaan.

1.6. AK kannattaa ehdotusta, jonka mukaan jäsenvaltioita, joiden turvapaikan hakijoille ja pakolaisille tarkoitetut perusrakenteet ja palvelut ovat kehittymättömimmät, kannustetaan kuromaan umpeen tällä alalla vallitseva ero muihin jäsenvaltioihin. Komitea toteaa kuitenkin, että paikallis- ja aluetason perusrakenteiden ja palvelujen kehittämiseen tarvitaan lisää tukea. Komitea katsoo, että kannustamalla paikallisten ja alueellisten perusrakenteiden ja palvelujen kehittämistä komissio osoittaisi olevansa tietoinen kyseisten yhteisöjen päivittäin kohtaamista haasteista ja tukevansa niiden voittamista.

1.7. Komitea kannattaa myös monivuotisten ohjelmien laatimista rakennerahastojen esimerkin mukaisesti. Tässä yhteydessä se kuitenkin kehottaa painokkaasti jäsenvaltioita kutsumaan paikallis- ja alueviranomaiset mukaan ja tekemään niiden kanssa täysimittaista yhteistyötä ohjelmien laatimisessa ja toimien valinnassa ja hallinnoinnissa.

1.8. Alueiden komitea kannattaa komission ehdotusta varojen jakamisesta kunkin maan pakolaistaakan mukaan. Komitea katsoo kuitenkin, että tällaista järjestelmää luotaessa tulisi ottaa huomioon myös taakan alueellinen jakautuminen jäsenvaltioissa eikä vain jäsenvaltioiden välistä jakautumista. Usein juuri paikallis- ja aluetaso joutuu ensimmäisenä kohtaamaan kiireelliset hätätapaukset ja siten pakolaisten vastaanottajana vastaamaan niihin liittyvistä raskaista toimenpiteistä.

Komitea katsoo myös, että Euroopan pakolaisrahaston varojen jakamisessa tulisi ottaa huomioon pienet jäsenvaltiot, joilla on tällä hetkellä suuria vaikeuksia pakolaisia varten tarkoitettujen prosessien kehittämisessä. Näiden jäsenvaltioiden ei niiden tähän asti vastaanottamien pakolaisten määrän perusteella kuitenkaan katsota täyttäneen koko tehtäväänsä. Komitea toivookin, että näiden jäsenvaltioiden ponnistuksien tukemiseksi myönnetään riittävästi varoja.

1.9. Alueiden komitea on tyytyväinen siihen, että suuria pakolais- tai siirtymään joutuneiden joukkoja varten toteutettaville hätätoimenpiteille perustetaan erillinen budjettikohta. Komitea katsoo kuitenkin, että tässäkään ei ole otettu täysin huomioon paikallis- ja alueyhteisöjen keskeistä roolia tällaisissa olosuhteissa ja että siihen tulisi puuttua.

1.10. Komitea kehottaa komissiota ja jäsenvaltioita käyttämään rahastoa yleisötiedotukseen ja -valistukseen pakolaisia ja turvapaikanhakijoita koskevista jäsenvaltioiden politiikoista ja käytännöistä. Tulisi myöntää riittävästi varoja sen varmistamiseksi, että rahastosta tuettavissa toimissa tiedotetaan tulevasta politiikasta ja toimista pakolaisten vastaanoton ja kotouttamisen alalla. Esimerkkejä parhaista menettelytavoista, hyvästä koulutuksesta ja yhteistyömalleista sekä hyvistä menettelyistä tulisi korostaa, jotta yhteisö voi käsitellä tätä kysymystä nykyistä yhtenäisemmin.

2. Päätösehdotusta koskevat alueiden komitean suositukset

2.1. Alueiden komitea toivoo, että tässä erittäin tärkeässä asiassa voidaan tehdä päätös mahdollisimman nopeasti, mutta esittää samalla ehdotukseen seuraavia muutoksia ja lisäyksiä.

2.2. Alueiden komitea katsoo, että toissijaisuusperiaatteen huomioonottamiseksi 3 artiklaa "Tehtävät" tulisi muuttaa niin, että siinä tunnustetaan paikallis- ja aluetason toimielinten toimeenpaneva rooli.

Komitea katsoo, että tätä artiklaa tulee muuttaa seuraavasti:

"1. Edellä 1 artiklassa kuvaillun tavoitteen saavuttamiseksi rahasto tukee jäsenvaltioiden yhteistyössä paikallis- ja aluetason toimielinten kanssa toteuttamia toimia, jotka koskevat:

a) pakolaisten ja siirtymään joutuneiden henkilöiden vastaanotto-olosuhteita;

b) pakolaisten ja siirtymään joutuneiden henkilöiden kotouttamista, työharjoittelupaikkoja ja valistuskampanjoita koskevat paikallis- ja aluetason toimielinten toimet mukaan luettuna; - -"

2.3. Alueiden komitea kehottaa komissiota ottamaan 4 artiklassa "Yhteisön toiminta" huomioon toimet, joilla tuetaan ja parannetaan ehdotuksen käytännön toteutusta paikallis- ja aluetasolla. Ehdotuksen toimeenpanemiseksi täydessä laajuudessaan paikallis- ja alueyhteisöjen henkilöstön täytyy hankkia erityistaitoja kuten kielitaitoa, erilaisten kulttuurien ymmärtämystä jne.

2.4. Alueiden komitea katsoo, että 5 artiklaa "Hätätoimenpiteet" tulisi muuttaa siten, että siinä otetaan huomioon yhteisöt ja laitokset, joiden tehtävänä on usein käsitellä suuria pakolaisvirtoja, toisin sanoen paikallis- ja aluetason laitokset.

Komitea suosittaa artiklaan seuraavaa muutosta:

"1. Rahaston varoja voidaan käyttää myös 3 artiklassa tarkoitettujen toimien ohella ja niitä täydentävällä tavalla yhden tai useamman jäsenvaltion ja/tai yhden tai useamman paikallis- tai alueyhteisön avustamiseksi tilanteissa, joissa valtion alueelle saapuu äkillisesti suuri joukko pakolaisia tai siirtymään joutuneita henkilöitä. - -"

2.5. Alueiden komitean mielestä 7 artiklassa "Hakemukset yhteisrahoituksesta" tulisi edellyttää, että jäsenvaltiot käyvät läpi osallistumisprosessin paikallis- ja alueyhteisöjensä kanssa, ennen kuin komissio ottaa hakemukset huomioon.

2.6. 8 artiklan "Valintaperusteet" suhteen alueiden komitea myöntää, että jäsenvaltioilla tulee olla yksinomainen vastuu yksittäisten toimien valinnasta ja rahastosta tukea saavien toimien varainhoidosta ja hallinnosta. Komitea katsoo kuitenkin, että jäsenvaltioita tulisi kehottaa kannustamaan kumppanuustoimia ja ehdotukset saatuaan niiden tulisi pyrkiä yhdistämään virastoja ja/tai ehdotuksia, joilla näyttäisi olevan yhteistyön mahdollisuuksia.

2.7. Alueiden komitea katsoo, että 9 artikla "Varojen jakaminen" tulee laatia täysin uudelleen, sillä nykymuodossaan se varmistaisi, että suurin osa varoista myönnetään valtioille, jotka ovat aikaisemmin ottaneet vastaan suuren määrän pakolaisia. Nämä ovat juuri ne jäsenvaltiot, joilla useimmiten on kehittyneimmät vastaanotto- ja kotouttamisjärjestelyt.

Komitean mielestä parasta olisi päättää pakolaisrahaston varojen jakamisesta jäsenvaltioiden toimittamien hakemusten määrän ja laadun perusteella sekä laatia säännös, jolla varmistettaisiin tehokkaiden vastaanotto- ja kotouttamismenettelyjen edistäminen niissä jäsenvaltioissa, joissa ne ovat tähän asti olleet muita kehittymättömämmät.

Bryssel 14. kesäkuuta 2000.

Alueiden komitean

puheenjohtaja

Jos Chabert

(1) EYVL C 57, 29.2.2000, s. 71.

(2) EYVL C 57, 29.2.2000, s. 67.